ORDE do 14 de febreiro de 2005 pola que se outorga a aprobación definitiva, parcial, á modificación puntual número 5 do Plan Xeral de Ordenación Municipal para introducir diversas modificacións do Concello de Vilagarcía de Arousa.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 03/06/2005

O Concello de Vilagarcía de Arousa conta con Plan Xeral de Ordenación Municipal, aprobado definitivamente o 4-2-2000.
A documentación remitida consta de expediente administrativo e de dous proxectos técnicos da modificación.
O obxecto deste proxecto son as seguintes modificacións:
* Convenio co Liceo Marítimo.
* Convenio coa familia Carús.
* Modificación de aliñacións no Castro.
* Modificación de aliñacións en Aralde.
O obxecto da modificación dálle cumprimento ao artigo 94 da Lei 9/2002, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente a informe
preceptivo desta consellería, que foi emitido en data 8-6-2004, de conformidade co disposto no artigo 85.1º da Lei 9/2002.
O Pleno do concello o 29-7-2004 acordou a aprobación inicial, publicada na prensa e no DOG do 7 de setembro, co resultado da fase de información pública que consta no expediente tramitado e aprobado provisionalmente polo Pleno do concello o 28-10-2004.
Revisado o documento relativo á modificación puntual nº 5 de PXOM para introducir diversas modificacións e a súa adecuación á normativa vixente, e analizados os aspectos sinalados no artigo 85.7º da Lei 9/2002 (Loug), e, ben que foron emendadas determinadas observacións do anterior informe desta consellería, procede reiterar as seguintes:
1. En canto ás modificacións relativas ao Liceo Casino e convenio coa familia Carús, considérase que non foron completamente corrixidas as observacións manifestadas no informe previo anterior.
Así, no primeiro caso, Liceo Casino, as novas dotacións públicas son adquiridas polo concello e non polos promotores. Non se xeran dotacións no ámbito onde se produce o aumento de edificabilidade. Descontextualízase o equipamento por traslado a lugar non próximo; diminúe a dotación. Auméntase o residencial.
No segundo caso, convenio coa familia Carús, debe seguir sinalándose a adopción dunha tipoloxía en bloque de B+3+BC, cando a vixente e a do contorno é unifamiliar.
O axeitado é considerar a totalidade do cuarteirón, dándolle coherencia urbanística ao resultado da modificación proposta.
2. En canto á terceira, modificación de aliñacións no Castro, non se formulan observacións.
3. Modificación de aliñacións en Aralde: sen observacións.
En consecuencia, e, en aplicación do disposto no artigo 85.5º.a) da Lei 9/2002, de ordenación urbanística e protección do medio rural,
RESOLVO:
Artigo 1º
Aprobar definitivamente a modificación no referente ás aliñacións no Castro e aliñacións en Aralde e suspender a aprobación definitiva da modificación nos ámbitos referentes ao Liceo Casino e convenio coa familia Carús, ata que o concello emende as deficiencias e se remita o documento corrixido co obxecto de obter a aprobación definitiva.
Artigo 2º
De conformidade co disposto polos artigos 92 da Lei 9/2002 e 70 da Lei 7/1985, de 2 de abril, reguladora das bases de réxime local, o concello deberá publicar a normativa e ordenanzas das modificacións aprobadas definitivamente no BOP.
Disposición derradeira
Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 14 de febreiro de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda